Stemmet kan nie wag vir nuwe 'Noot vir noot' | Netwerk24
Stemmet kan nie wag vir nuwe 'Noot vir noot'
Deur Werner Beukes 15 Augustus 2019 05:32
Slaggereed: Emo Adams, nuwe aanbieder van die musiekspeletjieprogram Noot vir noot, en Johan Stemmet, wat nog as regisseur en vervaardiger betrokke bly. Foto: Twitter/Emo Adams
Johan Stemmet sien "met kinderlike genot" uit na die splinternuwe reeks van Noot vir noot Donderdagaand op SABC2, waarin Emo Adams in sy skoene as aanbieder gaan klim.
Emo Adams (regs) en die nuwe musiekmaker van Noot vir noot, DJ Shelly. Foto: Emo Adams/Twitter
Volgens die skepper en jare lange aanbieder van dié gewilde musiekspeletjieprogram is die tyd perfek om die leisels aan die 41-jarige Adams te oorhandig.
"Met die nuwe baadjie gaan Noot vir noot nou soveel meer as tevore bied. Ek kan nie wag om te sien hoe getroue volgelinge en nuwe kykers daarop reageer nie," sê Stemmet.
"Ons het seker gemaak dat ons nie wegbeweeg van die bestaande gehoor nie, maar eerder van vars elemente soos 'n nuwe stel, formaat en aanbieding gebruik maak om ook 'n nuwe geslag kykers aan die program bekend te stel," sê die 67-jarige Stemmet, wat steeds as regisseur en vervaardiger betrokke bly.
"Die nuwe Noot vir Noot gaan goed op die oog én oor val."
Die Musiekfabriek maak plek vir DJ Shelly (Rochelle de Bruyn), wat 'n meer lewenslustige en jonger aanslag sal hê.
Adams, bekend as sanger en komediant, het al agt keer op Noot vir noot as 'n gas verskyn. Nou gaan hy die gasheer wees vir onder andere Jo Black, Nadine, Snotkop, Monique Steyn, Liezel Pieters, Kurt Darren, Refentse, Nicholas Louw, Corlea Botha, Jak de Priester en Dewald Wasserfall.
Adams sê hulle wil nie die bestaande gehoor vervreem nie, maar 'n jonger een bykry. "Noot vir noot is 'n program met die uitsonderlike vermoë om mense van alle ouderdomme bymekaar te bring. Dit is jare lank 'n instelling in almal se huise en dit is 'n absolute voorreg om deel daarvan te wees."
Die charismatiese Stemmet het oor die 29 jaar as aanbieder sy eie sê-goed soos "kyk hoe kyk sy vir my" en "hier's 'n R50'tjie vir jou" gehad, maar die skreeusnaakse Adams belowe om 'n paar van sy eie kwinkslae te hê!